Eskom pak wanbetalers in die Vrystaat | Netwerk24
Deur William Horne 17 Februarie 2020 13:32
Eskom is op die oorlogspad met wanbetalende munisipaliteite.
Die krag word afgeskakel in Koffiefontein, Luckhoff en Petrusburg in die Letsemeng-munisipaliteit in die Vrystaat.
Eskom sê Maandag die dorpe sal van 20 Februarie nie meer toegang hê tot elektrisiteit nie totdat die munisipaliteit sy agterstallige skuld begin vereffen.
In ’n poging om verbruikers tegemoet te kom, sal daar wel oornag krag op dié dorpe wees.
Eskom is op die oorlogspad met wanbetalende munisipaliteite en is besig om betalingsooreenkomste met talle distrikte te hersien om wanbetalers hok te slaan.
Sowat twee weke gelede het die kragverskaffer onder meer Pofadder in die Khai-Ma-munisipaliteit ook van die kragnetwerk ontkoppel weens wanbetaling.
In sy nuwe benadering tot wanbetalers gee die nutsmaatskappy nou tussen twee en drie weke kennis aan munisipaliteite dat hulle ’n betalingsooreenkoms moet sluit met Eskom anders sal hul krag afgesny word.
Eskom het op 30 Januarie vir die Letsemeng-munisipaliteit kennis gegee dat hy die krag na die munisipaliteit gaan afsny as geen betalingsplan gesluit word nie.
“Ten spyte van talle eise het die munisipaliteit versuim om sy kragrekeninge by Eskom te betaal,” sê Eskom.
Jabu Mabuza, voormalige voorsitter en waarnemende uitvoerende hoof van Eskom, het in Oktober aan die staande komitee oor openbare rekeninge gesê dat wanbetaling van munisipaliteite buitensporig toeneem. In daardie stadium het Mabuza verduidelik dat munisipaliteite se “kultuur van wanbetaling” gelei het tot skuld van R19,9 miljard – ’n styging van R6 miljard in sowat ses maande.
Sikonathi Mantshantsha, woordvoerder van Eskom, het Maandag aan Netwerk24 gesê dat elke munisipaliteit nou bekyk word, een op ’n slag, en dat Eskom hard werk om wanbetaling stop te sit.
Eskom waarsku ook die Letsemeng-munisipaliteit, en ander, dat al laat hy tans toe dat wanbetalers vir agt uur per dag krag mag verbruik, kan hy enige tyd op kort kennisgewing alle kragtoevoer afsny indien die munisipaliteit se skuld nie verminder nie.
Meer oor: Eskom | Jabu Mabuza | Wanbetalers | Kragvoorsiening | Staatsondernemings